Ο **Χασάν Αχμέντ Αμπντέλ Ραχμάν Μοχάμεντ αλ-Μπάννα** (Αραβικά: حسن أحمد عبد الرحمن محمد البنا), (14 Οκτωβρίου 1906 – 12 Φεβρουαρίου 1949), γνωστότερος απλά ως **Χασάν αλ-Μπάννα**, ήταν Αιγύπτιος δάσκαλος και ιμάμης. Υπήρξε ο ιδρυτής της ισλαμιστικής οργάνωσης *Κοινωνία των Μουσουλμάνων Αδελφών*, γνωστότερη ως *Μουσουλμανική Αδελφότητα*.

Γεννημένος στην Μαχμουντίγια της Αιγύπτου, κοντά στην Αλεξάνδρεια, γιος ενός τοπικού ιμάμη και ιεροδιδασκάλου, ο Χασάν αλ-Μπάννα σπούδασε στο σχολείο Νταρ αλ-Ουλούμ του Καΐρου ενώ εργάστηκε στον τομέα της εκπαίδευσης του Κορανίου σε διάφορες πόλεις. Από την ηλικία των 12 ετών ενεπλάκη με την τάξη των Σούφι, της οποίας έγινε πλήρες μέλος το 1922. Σε ηλικία 13 ετών συμμετείχε στις διαδηλώσεις του 1919 κατά της Βρεταννικής Κυριαρχίας.

Τον Μάρτιο του 1928 ο Αλ-Μπάννα ιδρύει στην Ισμαηλίγια τους *«Αδελφούς Μουσουλμάνους»*. Στην αρχή υπήρξε μια μικρή οργάνωση, από τις πολλές όμοιες της εποχής, με στόχο την προσωπική ευσέβεια των μελών της και φιλανθρωπικές δράσεις. Ο Αλ-Μπάννα ήρθε συχνά σε ρήξη με τις τοπικές θρησκευτικές αρχές, καθώς ξέφευγε από ορισμένες από τις συνήθεις πρακτικές για τη διδασκαλία, και για τον λόγο αυτό υιοθέτησε την στάση να αποφεύγει θρησκευτικές κόντρες. Η διδασκαλία του δεν περιοριζόταν μόνο στους άνδρες, καθώς υπήρξε, επίσης, ο ιδρυτής του *«Ιδρύματος των Μουσουλμάνων Μητέρων»*, σκοπός του οποίου ήταν η εκπαίδευση των κοριτσιών πάνω στα ισλαμικά κείμενα.

Μέχρι το 1930 παραρτήματα της οργάνωσης της Μουσουλμανικής Αδελφότητας υπήρχαν σε κάθε πόλη της Αιγύπτου. Το 1932 ο Αλ-Μπάννα μετέφερε τα γραφεία της οργάνωσης στο Κάιρο. Την δεκαετία του 1940 τα μέλη της έφταναν τους 500.000 ενώ η επιρροή της είχε περάσει τα σύνορα της χώρας. Ο αλ-Μπάννα είχε δημιουργήσει ένα μαζικό κίνημα με ακτιβιστική δράση και με εξελιγμένες μορφές διακυβέρνησης, στηριζόμενος σε προϋπάρχοντα ισλαμιστικά κοινωνικά δίκτυα, ισλαμικές οργανώσεις κοινωνικής πρόνοιας και τοπικές ομάδες. Με την οργάνωση ήταν συνδεδεμένες πολλές επιχειρήσεις, κλινικές και σχολεία, θωρακίζοντας την εμπιστοσύνη των μελών στην ίδια την οργάνωση και προσέλκυαν περισσότερα άτομα.

Οι Βρετανικές αρχές, θορυβημένες από την επιρροή του, προσπάθησαν να τον αποτρέψουν από την πολιτική, αλλά ο Αλ-Μπάννα επέμενε στις θέσεις του. Στο Κάιρο ίδρυσε μια καθημερινή εφημερίδα με το όνομα *«Al-Ikhwan Al-Muslimoon»* (*Αδελφοί Μουσουλμάνοι*), μέσω της οποίας οι θέσεις του περνούσαν σε όλο και μεγαλύτερο κοινό. Με τις ρίζες του στο Ισλάμ, η ρητορική του Αλ-Μπάννα στρεφόταν σε ζητήματα γύρω από την αποικιοκρατική πολιτική, την εκπαίδευση, τη δημόσια υγεία, τη διαχείριση των φυσικών πόρων, τον μαρξισμό, τις κοινωνικές ανισότητες, τον αραβικό εθνικισμό, την αδυναμία του ισλαμικού κόσμου στη διεθνή σκηνή καθώς και την αυξανόμενη σύγκρουση στην Παλαιστίνη, ενώ υπήρξε ενεργό μέλος της αντίστασης κατά της Βρεταννικής Κυριαρχίας της Αιγύπτου.

Μεταξύ 1948 και 1949, λίγο μετά την απόφαση της οργάνωσης να αποστείλει εθελοντές κατά του Ισραήλ στον Αραβό-Ισραηλινό πόλεμο του 1948, η σύγκρουση μεταξύ της οργάνωσης και του παλατιού έφθασε στο αποκορύφωμά της. Ανησυχώντας για την αυξανόμενη δύναμη της Αδελφότητας, καθώς και τις φήμες ότι σχεδίαζε πραξικόπημα, ο πρωθυπουργός Μαχμούντ Νουκράσι Πασάς προχώρησε στην διάλυσή της τον Δεκέμβριο του 1948. Τα υπάρχοντα της οργάνωσης κατασχέθηκαν και δεκάδες ηγετικά μέλη της οδηγήθηκαν στη φυλακή. Στις 28 Δεκεμβρίου του 1948, και ενώ ο Μαχμούτ Νουκράσι Πασάς βρισκόταν στο γραφείο του στο Κάιρο, ένας νεαρός φοιτητής, μέλος της Μουσουλμανικής Αδελφότητας, μεταμφιεσμένος ως αξιωματούχος της αιγυπτιακής αστυνομίας, κατάφερε οπλοφορώντας να εισέλθει στο γραφείο του και να τον δολοφονήσει. Μετά τη δολοφονία του Πασά, ο Αλ-Μπάννα εξέδωσε αμέσως μια δήλωση καταδικάζοντας την πράξη, αναφέροντας ότι ο τρόμος δεν ήταν αποδεκτός τρόπος στο Ισλάμ.

Στις 12 του Φεβρουαρίου του 1949, ο Αλ-Μπάννα βρισκόταν στο Κάιρο με τον κουνιάδο του Αμπντούλ Καρίμ Μανσούρ για να προχωρήσουν σε διαπραγματεύσεις με τον υπουργό Ζακί Αλί Μπάσα, ο οποίος θα εκπροσωπούσε την πλευρά της κυβέρνησης. Ο υπουργός Αλί Μπάσα δεν έφτασε ποτέ στην προγραμματισμένη συνάντηση. Κατά τις 5 μ.μ. οι δύο άντρες αποφάσισαν πως έπρεπε να αποχωρήσουν. Καθώς περίμεναν για ταξί, δέχθηκαν τα πυρά από δύο άνδρες. Ο Αλ-Μπάννα πέθανε από τις πληγές του την ίδια ημέρα. Έκτοτε, συχνά αναφέρεται από τους Μουσουλμάνους ως *«Ασ-Σαχίντ Ιμάμ Χασάν αλ-Μπάννα»* (*Μάρτυρας Ιμάμης Χασάν αλ-Μπάννα*).

Παραπομπές
----------

1. ↑  (Γερμανικά) *Εγκυκλοπαίδεια Μπρόκχαους*. banna-hasan-al-.
2. ↑  *AlKindi*. 18739.
3. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb126712717. Ανακτήθηκε στις 10  Οκτωβρίου 2015.
4. ↑  Ανακτήθηκε στις 20  Ιουνίου 2019.
5. ↑  Mitchell 1993, σελ. 1
6. 1 2 3 4  Islam times
7. ↑  Mitchell, 2.
8. ↑  Lia, 25-26.
9. ↑  Mitchell, 7.
10. ↑  Lia, 32-35.
11. ↑  Mitchell, 3.
12. ↑  Lia, 26-27.
13. ↑  Suggests al-Banna favored assassination and therefore was assassinated by the government!
14. ↑  «The Roots of al-Qaeda». All Things Political Today. Αρχειοθετήθηκε από το πρωτότυπο στις 22 Νοεμβρίου 2011. Ανακτήθηκε στις 26 Ιουνίου 2012.

Σχετική βιβλιογραφία
--------------------

* Gensicke, Klaus (2007). *Der Mufti von Jerusalem und die Nationalsozialisten: Eine politische Biographie Amin el-Husseinis*. Darmstadt: Wissenschaftliche Buchgesellschaft. ISBN 978-3-534-20808-1.  (Γερμανικά)
* Lia, Brynjar (1998). *The Society of the Muslim Brothers in Egypt: The Rise of an Islamic Mass Movement*. Reading, UK: Garnet. ISBN 0-86372-220-2.
* Mallmann, Klaus-Michael & Cüppers, Martin (2006). *Halbmond und Hakenkreuz: Das Dritte Reich, die Araber und Palästina*. Darmstadt: Wissenschaftliche Buchgesellschaft. ISBN 3-534-19729-1.
* Mitchell, Richard P. (1993), *The Society of the Muslim Brothers*, London: Oxford University Press, ISBN 978-0-19-508437-5,
* Soage, Ana B. (2008). «Hasan al-Banna or the politicisation of Islam». *Totalitarian Movements and Political Religions* **9** (1): 21–42.

Εξωτερικοί σύνδεσμοι
--------------------

* www.hassanalbanna.org
* Βιογραφία
* Founder of the Muslim Brotherhood, Al-Banna was one of the century's most original thinkers
* The Ten Principles of Hasan al-Banna
* Letter to a Muslim Student
* Hasan al-Banna
* "*On Jihad*" from *Five Tracts of Hasan al-Banna* Αρχειοθετήθηκε 2009-09-02 στο Wayback Machine.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 295441026
* LCCN: n79066632
* ISNI: 0000 0001 2099 8400
* GND: 118881949
* SELIBR: 32552
* SUDOC: 078997658
* BNF: cb126712717 (data)
* NDL: 001201812
* ICCU: PALV065509

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Hassan al-Banna  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |